אקסטל

**קבוצת אקסטל** (באנגלית: **Extell**) היא קבוצת חברות נדל"ן ובנייה בבעלות איש העסקים היהודי-אמריקאי גארי בארנט. פעילות הקבוצה בארצות הברית מתבצעת בעיקר באמצעות חברת **Extell Development Company**, ובישראל באמצעות חברת **אקסטל לימיטד**, המאוגדת באיי הבתולה הבריטיים, ושאיגרות החוב שלה רשומות למסחר בבורסה לניירות ערך בתל אביב.

בבעלות הקבוצה מספר גורדי שחקים בעיר ניו יורק, בהם מגדל סנטרל פארק. בישראל מחזיקה הקבוצה מאז 2023 באדמות "הפטריארכיה" במרכז ירושלים, כ-520 דונם בשכונות טלביה, רחביה וניות, ובהם כמה מהרחובות המרכזיים והיקרים ביותר בעיר, כמו בלפור ודוד המלך.

## היסטוריה
החברה נוסדה בשנת 1989 על ידי היזם גארי ברנט. באותה שנה רכש את בניין ה"בלנורד" שבאפר וסט סייד במנהטן ב-18 מיליון דולר. בשנים שלאחר מכן הרחיבה את עסקי הנדל"ן שלה, בעיקר כחברה יזמית של פרויקטים בעיר ניו יורק. באמצע העשור הראשון של המאה ה-21 הקימה את בניין ה"אוריון" במנהטן, שהיה בשעתו הבניין השישי בגובהו בניו יורק. בתקופה זו החלה גם לרכוש "זכויות אוויר", זכויות בנייה מעל מבנים קיימים שלא נעשה בהם שימוש, וניוד זכויות הבנייה למגרשים אחרים לצורך בניית מגדלים גבוהים יותר.

בעשור השני של המאה ה-21 הקימה החברה את גורד השחקים הסופר גבוה ("סופר-טול") One57, בפינת הרחובות 57 והשדרה השביעית במידטאון מנהטן, בניין הדירות הראשון שחוצה את רף האלף רגל. אחת מדירותיו נמכרה בלמעלה ממאה מיליון דולר – הדירה היקרה ביותר שנמכרה עד אז בארצות הברית. המגדל שנבנה באמצעות מימון של רשות ההשקעות של אבו דאבי, היה הראשון בסדרה של מגדלי מגורים, שקיבלו את השם "שורת המיליארדרים", מגדלים סופר-גבוהים מסביב לסנטרל פארק, בהם רק דירות יוקרה. באותן השנים גם הקימה את גורד השחקים "The International Gem Tower" במידטאון, המשמש מרכז עסקי לתעשיית היהלומים. בתקופה זו "אקסטל" הפכה לאחת מחברות הנדל"ן היזמיות הפעילות ביותר והגדולות ביותר בניו יורק עם פורטפוליו נכסים של למעלה מ-25 מיליון רגל רבוע, תוך שהיא מתמקדת בעיקר בפלחי היוקרה והאולטרה יוקרה של שוק הנדל"ן, כולל מספר בניינים גם באפר איסט סייד.

בשנת 2020, אקסטל השלימה את בניית מגדל סנטרל פארק, בניין המגורים הגבוה בעולם. כדי לממן את המגדל בגובה 1,550 רגל, אקסטל הסתמכה על מימון בסך 2.3 מיליארד דולר שגויס משוק האג"ח הישראלי, מקבוצת ההשקעות העירונית של שנגחאי, שבבעלות ממשלת סין, הלוואה של 500 מיליון דולר מבנק ג'יי פי מורגן צ'ייס ומחברת ההשקעות של האחים היהודים-בריטים דוד וסימון ראובן.

בשנת 2025, אקסטל הכריזה על תוכניות לבנות מגדל מגורים בגודל של בניין אמפייר סטייט, על מיקומו של בניין אולפני ABC לשעבר ברחוב 66 מערב (מנהטן) ובשדרת קולומבוס (מנהטן). אף על פי שהתכנון הייעוד של האתר מאפשר ליזם לבנות גורד שחקים יוקרתי גבוה במיוחד, מבלי להזדקק ליחידות דיור בר השגה, אקסטל הציעה לבנות 121 יחידות דיור בר-השגה במתחם, בעיקר דירות סטודיו לאזרחים ותיקים, במאמץ להימנע מהמאבקים המשפטיים היקרים שפקדו את פרויקט רחוב 66 מערב 50.

## מחלוקות
בשנת 2013, ספגה החברה גינוי וביקורת על החלטתה לבנות כניסות נפרדות, באותו מבנה, לדיירים פרטיים ודיירים של דיור בר השגה, במגדל מגורים שבנתה בניו יורק.

ב-2020, ניצלה החברה פרצה בתקנות הדיור של העיר ניו יורק, כדי להגדיל את גובה הפרויקט שלה ברחוב 66 פינת מערב 50. אקסטל תכננה להגדיל את גובה הבניין על ידי הוספת חלל בגובה 47 מטרים שהוגדר כקומה טכנית עבור מערכות בניין, על מנת להגדיל את ערך היחידות בחלק העליון של הבניין, אשר ייהנו מנופים טובים יותר, ולאחר מכן תיקנה את התוכנית וליצור שלושה חללים קטנים יותר. מועצת התכנון של העיר אישרה את השלמת הבניין, למרות התנגדויותיהם של מנהיגים פוליטיים מקומיים ופעילי הקהילה מקומית. מועצת העיר ניו יורק הצביעה לסגור את "פרצת החללים המכניים" בזמן שהבנייה הייתה בעיצומה, אך לא בזמן כדי להשפיע על הבנייה.

## פעילות בישראל
במאי 2014 גייסה "אקסטל" כמיליארד שקל ב באמצעות הנפקת איגרות חוב. חתמי ויועצי ההנפקה, אפרים קריאל, אליאב בר דויד, אהרון סמרה ואסף דגן, קיבלו כל אחד בין 4 ל-6 מיליון שקל דמי ייעוץ וחיתום. במרץ 2015 השלימה בהצלחה רבה הנפקה שנייה של איגרות חוב וגייסה 600 מיליון שקל. החברה בחרה להנפיק איגרות חוב בבורסת תל אביב עקב הריביות הנמוכות להן זוכו חברות הנדל"ן בישראל לעומת ארצות הברית באותה עת. זאת למרות הסיכון בהשקעה בחברות הנדל"ן מארצות הברית, המנפיקות איגרות חוב כהון התחלתי להשקעה בנדל"ן, שממונף בהלוואות בנקאיות נוספות על הנכס. בעוד שהבנקים מקבלים שעבודים ראשונים על הנכסים הנרכשים, המשקיעים מישראל מסתפקים בקבלת התניות פיננסיות, ללא מתן ביטחונות בהנפקות. בכספי ההנפקות רכשה מתחם משולב למגורים ולמסחר וקרקע המיועדת למגורים, מסחר ומלונאות בניו ג'רזי, בתמורה לכ-200 מיליון דולר, ואחר כך קרקע במנהטן תמורת רבע מיליארד.

את גיוס ההון בישראל ביצעה הקבוצה באמצעות חברת "אקסטל לימיטד", שהתאגדה באיי הבתולה הבריטיים, המשמשים לה כמקלט מס, ושגארי ברנט מחזיק ב–100% ממניותיה. רוב איגרות החוב שהנפיקה נרכשו על ידי ממשקיעים מוסדיים בישראל, בהם קרנות פנסיה וחברות הביטוח. בתחילת 2016 החלו דיווחים ראשונים על קשיים בפעילות קבוצת "אקסטל", עקב האטה בשוק הנדל"ן בניו יורק, ובמיוחד בשוק היוקרה  המשקיעים החלו חוששים שהחברה לא תוכל לשלם את חובותיה למחזיקי איגרות החוב שלה בישראל והתשואה עליהן עלתה לכ-15%, המוגדרת "אג"ח זבל". למרות הקשיים בחברה היא החליטה לחלק לבעל השליטה ברנט דיבידנד בסך 50 מיליון דולר. בתגובה התפטרו הדירקטורים העצמאיים של החברה דוד ברוך ויהלי שפי. בנוסף הוגשה תביעה נגד החברה בטענה כי ביצעה חלוקת דיבידנד אסורה מרווחים חשבונאיים.

בינואר 2023 רכשה הקבוצה, תמורת 750 מיליון שקל, קרקעות בשטח של 520 דונם בשכונות ניות וטלביה במרכז ירושלים, שהיו בבעלות הפטריארכיה היוונית-אורתודוקסית במרכז העיר. הקרקע כוללת כ-1,000 יחידות דיור, בתי מלון, מבני ציבור ומוסדות, שטחים פתוחים ומגרשים לפיתוח. הקרקעות נחכרו על ידי קרן קיימת לישראל בהסכם חכירה שחתמה עם הפטריארכיה ב-1951, שיפקע ב–2051. לפיכך כל המחזיקים בנכסים במקום הם חוכרי משנה, שיכולים להחזיק בנכס רק עד 2051. לאחר מכן, הם עלולים להתבקש להתפנות. במאי 2023 הציעה לבעלי הנכסים בשטח (בעיקר בעלי דירות) לשלם מאות אלפי שקלים על מנת שיהפכו לבעלים המלאים של הנכסים שברשותם. בסוף 2025 קבוצת חוכרים הגיעה להסדר עם החברה, וקבוצה אחרת פנתה לבית המשפט.

## קישורים חיצוניים

* 
* 

## הערות שוליים

קטגוריה:חברות נדל"ן ובנייה אמריקאיות
קטגוריה:חברות אג"ח הנסחרות בבורסה לניירות ערך בתל אביב